రిమీ సేన్

రిమీ సేన్ (జననం: 1981 సెప్టెంబరు 21) హిందీ, తెలుగు, బెంగాలీ చిత్రాలలో నటించే భారతీయురాలు. ఆమె కొన్ని చిత్రాలకు నిర్మాతగా కూడా వ్యవహరించింది. ఆమె 1996 బెంగాలీ చిత్రం దాములో బాలనటిగా రంగప్రవేశం చేసింది. ఆమె 2002లో నీ తోడు కావాలి అనే తెలుగు సినిమాతో కథానాయికగా రంగప్రవేశం చేసింది. 2003లో, ఆమె హాస్య చిత్రం హంగామాతో హిందీ చలనచిత్ర రంగ ప్రవేశం చేసింది, దీనికిగాను ఆమె ఉత్తమ మహిళా అరంగేట్రం కేటగిరీలో ఫిల్మ్‌ఫేర్ అవార్డ్స్‌లో నామినేట్ చేయబడింది. ఆ తరువాత, ఆమె బాగ్‌బాన్ (2003), ధూమ్ (2004), గరం మసాలా (2005), క్యోన్ కి (2005), ఫిర్ హేరా ఫేరీ (2006), గోల్‌మాల్: ఫన్ అన్‌లిమిటెడ్ (2006) వంటి అనేక విజయవంతమైన చిత్రాలలో నటించింది. ఆమె 2015లో రియాలిటీ టెలివిజన్ షో బిగ్ బాస్‌లో కూడా పాల్గొంది.

ఆమె ఇదే నా మొదటి ప్రేమలేఖ (2001), అందరివాడు (2005) తెలుగు చిత్రాలలో కూడా నటించింది.

 బాల్యం, విద్యాభ్యాసం 
ఆమె పశ్చిమ బెంగాల్‌లోని కలకత్తాలోని బెంగాలీ బైద్య కుటుంబంలో 1981 సెప్టెంబరు 21న సుభమిత్ర సేన్‌గా జన్మించింది. ఆమె కలకత్తా విశ్వవిద్యాలయం నుండి వాణిజ్య శాస్త్రంలో పట్టభద్రురాలైంది.

 కెరీర్ 
చిన్నప్పటి నుండి నటి కావాలని కన్న కలలు నిజం చేసుకోవాలని చదువు పూర్తయ్యాక కోల్‌కతా నుండి ముంబై చేరింది. ఆమె అమీర్ ఖాన్‌తో కోకా-కోలా వాణిజ్య ప్రకటనతో సహా మరి కొన్ని ప్రకటనలు చేసింది.

ఆమె తెలుగులో నీ తోడు కావాలి (2002) సినిమాతో కథానాయికగా అరంగేట్రం చేసింది. ఆమె తొలి హిందీ చిత్రం హంగామా 2003లో విడుదలైంది.  ఆ తరువాత హిందీలో ధూమ్ (2004), క్యోన్ కి (2005), గరం మసాలా (2005), గోల్‌మాల్ (2006) వంటి భారీ బడ్జెట్ చిత్రాలలో ఆమె నటించింది.

2015లో బిగ్ బాస్ రియాల్టీ షోలో పాల్గొంది.

2016లో, ఆమె బుధియా సింగ్ - బోర్న్ టు రన్ అనే చిత్రాన్ని నిర్మించింది.  ఈ చిత్రం 63వ జాతీయ అవార్డులలో ఉత్తమ బాలల చిత్రంగా ఎంపికైంది. అలాగే వరల్డ్‌ఫెస్ట్-హ్యూస్టన్ ఇంటర్నేషనల్ ఫిల్మ్ ఫెస్టివల్ లోనూ ఉత్తమ చిత్రంగా నిలబడింది. ఆమె తన ప్రొడక్షన్ వెంచర్ కోసం తన స్క్రీన్ పేరు, రిమీ సేన్ ని తన అసలు పేరు, సుభమిత్ర సేన్‌గా మార్చుకుంది.

సినిమా రంగంలో అవకాశాలు తగ్గడంతో ఈమె దుబాయ్ వెళ్ళి రియల్ ఎస్టేట్ రంగంలో స్థిరపడింది.

 మూలాలు 

వర్గం:1981 జననాలు
వర్గం:భారతీయ సినిమా నటీమణులు
వర్గం:బెంగాలీ సినిమా నటీమణులు
వర్గం:హిందీ సినిమా నటీమణులు
వర్గం:తెలుగు సినిమా నటీమణులు
వర్గం:బిగ్ బాస్ (హిందీ టీవీ సిరీస్) పోటీదారులు